கிரிக்கெட் பிரபலமடையத் தொடங்கிய அன்றைய காலகட்டதில் இவர்கள்தான் கிரிக்கெட்டுக்கே அடையாளம். 1983 உலகக்கோப்பையில் இவர்களை வென்றதுதான் இந்தியா உலக அரங்கில் அடையாளம் பெறக் காரணமாக அமைந்தது. அதன்பின் பாகிஸ்தான் சில காலம் வேகப்பந்துவீச்சில் மிரட்டியது. ஆனாலும், வெஸ்ட் இண்டீஸ் போல் நான்கு பௌலர்கள் கொண்ட அணியாக அவர்கள் மிரட்டியதில்லை. இம்ரான் கான், ஆகிப் ஜாவேத், வாசிம் அக்ரம் என 90-களின் தொடக்கத்தில் 3 தரமான பௌலர்களைக் கொண்டிருந்தது பாகிஸ்தான். ஜாவேத், இம்ரான் கான் ஆகியோர் ஓய்வு பெற்ற பிறகுதான் வக்கார் யூனுஸ், சோயப் அக்தர் களம் கண்டனர். ஒவ்வோர் அணிக்கும் இதே நிலைதான். சமகாலத்தில் ஆதிக்கம் செலுத்தக் கூடிய 4 ஃபாஸ்ட் பௌலர்கள் ஒரே நேரத்தில் அமையவில்லை.